วิริยะมุ่งลูกค้าเก่า ปีนี้โตไม่เกิน2%
วิริยะประกันภัย รับสภาพการแข่งขันยังแรง มุ่งรักษาฐานลูกค้าเก่า คาดปีนี้โตได้ไม่เกิน 2%
30 ก.ย. 2559

วิริยะประกันภัย รับสภาพการแข่งขันยังแรง มุ่งรักษาฐานลูกค้าเก่า คาดปีนี้โตได้ไม่เกิน 2%
นายสยม โรหิตเสถียร รองกรรมการผู้จัดการ บริษัท วิริยะประกันภัย เปิดเผยว่า ในปีนี้บริษัทคาดว่าจะเติบโตได้ไม่เกิน 2% หรือมีเบี้ยมากกว่าปี 2558 ที่ทำได้ 3 หมื่นล้านบาท เพียงเล็กน้อยเท่านั้น เนื่องจากสภาพแข่งขันในธุรกิจยังคงรุนแรงและยอดขายรถป้ายแดงเพิ่งเริ่มฟื้นตัว ส่วนตัวเลขผลิตภัณฑ์มวลรวมในประเทศ หรือจีดีพี ที่คาดว่าจะเติบโตอยู่ประมาณ 3.4% ก็เป็นผลมาจากภาคการท่องเที่ยวและโรงแรมเป็นหลัก ขณะที่ธุรกิจประกันภัยยังไม่ได้รับผลดีมากนัก
อย่างไรก็ตาม ในช่วงระยะเวลาที่เหลือ แม้ประกันภัยรถยนต์จะมีการแข่งขันด้านราคาที่รุนแรงอยู่ แต่ในส่วนของบริษัทยังยึดนโยบาย ไม่แข่งขันด้านราคาหรือตัดราคาเพื่อให้ได้งานมา และมั่นใจว่าลูกค้าส่วนใหญ่ของบริษัทจะมองในเรื่องของการบริการและการจ่ายค่าสินไหมที่รวดเร็ว ซึ่งเป็นจุดแข็งของบริษัทมากกว่ามองเรื่องของราคา
ทั้งนี้ จะใช้กลยุทธ์เพิ่มความสำคัญในการหารายได้จากเบี้ยต่ออายุเป็นหลัก เพื่อมาชดเชยกับเบี้ยรถป้ายแดงที่ลดลง และคาดว่าปีนี้เบี้ยต่ออายุจะเพิ่มขึ้นมาอยู่ที่ 65-67% จากเดิมอยู่ที่ 60% โดยปีหน้ามีเป้าหมายทำให้ได้ 70% ที่สำคัญต้นทุนของเบี้ยต่ออายุยังต่ำกว่าเบี้ยจากรถป้ายแดง 10-20%
นอกจากนี้ ในส่วนของอัตราความเสียหายต่อเบี้ยประกันภัยแม้จะเพิ่มขึ้นเล็กน้อยมาอยู่ที่ประมาณ 62% แต่บริษัทก็ยังคุมต้นทุนได้อยู่ โดยอาศัยความร่วมมือจากพันธมิตรที่เป็นอู่ซ่อมรถหรือดีลเลอร์ขายรถยนต์ในการให้ส่วนลดพิเศษเมื่อเข้าไปซ่อมรถ